Heti üzenet december 10

Mennyire fontos a lelki, szellemi tisztaság – a megszentelődés?

**3Móz 7:19-21**„Azt a húst pedig, a mely valami tisztátalanhoz ér, meg ne egyék, hanem tűzzel égessék meg. A mi különben a húst illeti, mindenki ehetik húst, aki tiszta;

 De az, a ki eszik a békeáldozatnak húsából, a mely az Úré, noha az ő tisztátalansága rajta van, az ilyen ember gyomláltassék ki az ő népe közül.

 Ha valaki akármi tisztátalanhoz ér, tisztátalan emberhez, vagy tisztátalan baromhoz, vagy akármihez, a mi tisztátalan útálatosság, és eszik a hálaadó áldozatnak húsából, a mely az Úré, gyomláltassék ki az az ember az ő népe közül.”

Meg kellett ölni azt aki az ÚR rendelkezése ellen cselekedett!!

Ezek úgymond „testi tisztaságra” szóló rendelkezések az Ó-szövetségben, de mennyire érezzük, érződik a szellemi jelentősége! Aki Isten elé járul, mintha megtért volna – békeáldozatot visz az ÚR elé, vagy „hálával áldozik” és tisztátalan utálatosság – mondjuk ki – bűn van az életében és nem tisztult meg – vagyis nem bánta meg – az gyomláltassék – irtassék ki az ő népe azaz Izrael, vagy most a szellemi Izrael, azaz a hívők közül - Krisztus népe közül, fordíthatnánk le a mai időkre, az Új-szövetség idejére! Ami meg is történt, hogy okuljunk, Anániás és Safira esetében! Vagy az Ó-szövetségben Áron idősebb fiainál, amikor „idegen tüzet” vittek az ÚR elé.

Mennyire kell komolyan vennünk a bűnbánatot, a Krisztus áldozatát?!

Most egy kicsit hosszú részt idézek az Új-szövetségből:

**Zsid 12:12 -29** „Annakokáért a lecsüggesztett kezeket és az ellankadt térdeket egyenesítsétek föl,

 És lábaitokkal egyenesen járjatok, hogy a sánta el ne hajoljon, sőt inkább meggyógyuljon.

 Kövessétek mindenki irányában a békességet és a szentséget, amely nélkül senki sem látja meg az Urat:

 **Vigyázván arra, hogy az Isten kegyelmétől senki el ne szakadjon; nehogy a keserűségnek bármely gyökere, fölnevekedvén, megzavarjon, és ez által sokan megfertőztettessenek.**

 Ne legyen senki parázna vagy istentelen, mint Ézsau, a ki egy ételért eladta elsőszülöttségi jogát.

 Mert tudjátok, hogy azután is, mikor akarta örökölni az áldást, megvettetett; mert nem találta meg a megbánás helyét, noha könnyhullatással kereste azt az áldást.

 Mert nem járultatok megtapintható hegyhez, és lángoló tűzhöz, és sűrű homályhoz, és sötétséghez, és szélvészhez,

 És trombita harsogásához, és a mondásoknak szavához, melyet a kik hallottak, kérték, hogy ne intéztessék hozzájuk szó;

 Mert nem bírták ki, a mi parancsolva volt: Még ha oktalan állat ér is a hegyhez, megköveztessék, vagy nyíllal lövettessék le;

 És oly rettenetes volt a látomás, hogy Mózes is mondta: Megijedtem és remegek:

 Hanem járultatok Sion hegyéhez, és az élő Istennek városához, a mennyei Jeruzsálemhez, és az angyalok ezreihez,

 Az elsőszülöttek seregéhez és egyházához, a kik be vannak írva a mennyekben, és mindenek bírájához Istenhez, és a tökéletes igazak lelkeihez,

 És az újszövetség közbenjárójához, Jézushoz, és a meghintésnek véréhez, mely jobbat beszél, mint az Ábel vére.

 Vigyázzatok, meg ne vessétek azt, a ki szól; mert ha azok meg nem menekültek, a kik a földön szólót megvetették, sokkal kevésbé mi, ha elfordulunk attól, a ki a mennyekből vagyon,

 Kinek szava akkor megrendítette a földet, most pedig ígéretet tesz, mondván: Még egyszer megrázom nemcsak a földet, hanem az eget is.

 Az a "még egyszer" pedig jelenti az állhatatlan dolgoknak mint teremtményeknek megváltozását, hogy a rendíthetetlen dolgok maradjanak meg.

 Annakokáért mozdíthatatlan országot nyervén, legyünk háládatosak, melynél fogva szolgáljunk az Istennek tetsző módon kegyességgel és félelemmel.

 **Mert a mi Istenünk megemésztő tűz.”/**Károli Biblia/

A „keserűség gyökere nehogy fölnövekedjen” mondja a zsidó levélben Isten. Mit mond az Ige, mire vonatkozik??

5Móz 29:18-20 Vajha ne lenne közöttetek férfi vagy asszony, nemzetség vagy törzs, a kinek szíve elforduljon e napon az Úrtól, a mi Istenünktől, hogy elmenjen és szolgáljon e nemzetek isteneinek; vajha ne lenne köztetek méreg- és ürömtermő / vagyis keserű/gyökér!

5Móz 29:19 És ha lesz, a ki hallja ez esküvéses kötésnek igéit, és boldognak állítja magát az ő szívében, ezt mondván: Békességem lesz nékem, ha a szívem gondolata szerint járok is, (hogy a részeg és a szomjas együtt vesszenek):

5Móz 29:20 Nem akar majd az Úr annak megbocsátani, sőt felgerjed akkor az Úrnak haragja és búsulása az ilyen ember ellen, és rászáll arra minden átok, a mely meg van írva e könyvben, és eltörli az Úr annak nevét az ég alól.

**„Békességem lesz nékem, Ha szívem gondolata szerint járok is”** vagyis nem az ÚR igéje szerint, hanem ellenkezőleg, megvetve a szabadítást, az üdvösséget, a bűnbánatot és bűnbocsánatot! Saját feje után menve, hogy a „részeg és szomjas együtt vesszenek”. A tisztátalan és a vágyakozó. A szomjas, aki a bűnre szomjazik, vagy Istenre, de nem találja, mert nem keresi! Vagy nem az Ige szerint keresi!

Bálványimádás, önfejűség, önigazultság, engedetlenség, képmutatás. Isten elutasítása! Az Ige lábbal tiprása, Isten, az ÚR semmibevétele!

Sírok, amikor látom mennyien vannak így,akik a saját fejük után menve gondolják, hogy minden rendben van. Mennyien elutasítják Isten Igéjét!

Nemrégen egy öregotthonban járva tapasztaltam, hogy betanult imákat skandálnak, mormolnak minden délután az idős nénik a „lelkigondozó” vezetésével, aki, amikor Gedeon Bibliát talált az egyik asztalon kidobta a kukába azzal a felkiáltással, hogy mi ez a szemét! Megtiltotta, hogy az emberek előtt Isten Igéjéről beszéljek, azzal, hogy a helyi pap és ő a felelős az emberek lelki üdvéért. Közben az idősekkel történt négyszemközti beszélgetésekben kiderült, hogy egyáltalán nem biztosak az üdvösségükben, teljesen megtévesztve a cselekedeteik által akarnak megigazulni, a templomba járás által, az imák skandálása által. Többen nem is hisznek Jézusban, mint megváltóban.

Azt hiszik, hogy a búcsújárás, a különböző összejövetelek által, a misék által, amin részt vettek rendben van az életük. De belül egyáltalán nincs bizonyosság, csak a szomjúság, a sóvárgás van. Persze azoknak a felelőssége nagyobb, akik nem mennek be Isten Királyságába, és másokat is megakadályoznak abban, pedig a feladatuk az lenne, hogy az ÚRhoz vezessék az embereket, nem bálványokhoz és hamis Istentisztelethez. De ettől még ez tragédia.

Igen, mindnyájan Krisztus ítélőszéke elé fogunk állni, ezért igyekezzünk szolgálni Őt kegyességgel és félelemmel!

„Vigyázzatok, meg ne vessétek azt, a ki szól; mert ha azok meg nem menekültek, a kik a földön szólót megvetették, sokkal kevésbé mi, ha elfordulunk attól, a ki a mennyekből vagyon,…”

**Ef 4:22-24 „**Megtanítottak benneteket rá, hogy a korábbi gonosz életmódotokat hagyjátok el, és vessétek le a „régi embert”. Ez ugyanis teljesen megromlott a saját vágyai miatt, amelyek rossz irányba vezették.

Megtanítottak benneteket arra is, hogy gondolkodásotokat teljesen meg kell újítanotok,

és hogy fel kell öltözzétek az „új embert”, akit Isten úgy teremtett, hogy hozzá hasonlítson, igazságosságban és szentségben éljen.”/Egyszerű fordítás, Biblia/

**ApCsel 20:28 Viseljetek gondot és vigyázzatok magatokra és azokra az emberekre, akik rátok vannak bízva! Mert ők olyanok, mint a juhnyáj, amelyben a Szent Szellem pásztorrá tett titeket! Legyetek olyanok, mint a pásztorok: őrizzétek és gondozzátok Isten gyülekezetét, mert a gyülekezetért Isten a saját vérével fizetett.**

**Zsid 10:35 Ezért hát őrizzétek meg ezt a bátorságot és hitet, mert nagy jutalom vár rátok!**

**1Pét 4:8 Az a legfontosabb, hogy ápoljátok és őrizzétek meg az egymás iránti isteni szeretetet, mert ez a szeretet rengeteg bűnt eltakar./** Egyszerű fordítás, Biblia/

Jövel Uram Jézus!

Katona Csaba